

**VLADA REPUBLIKE HRVATSKE**

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede, šumarstva i ribarstva  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Izmjena i dopune Programa potpore za zbrinjavanje napuštenih, izgubljenih i/ili privremeno oduzetih domaćih životinja za razdoblje od 2024. do 2026. godine  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 1. i članka 31. stavka 2. Zakona o Vladi Republike Hrvatske („Narodne novine", br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2024. donijela

**ODLUKU**

**o donošenju Izmjena i dopune Programa potpore za zbrinjavanje**

**napuštenih, izgubljenih i/ili privremeno oduzetih domaćih životinja**

**za razdoblje od 2024. do 2026. godine**

**I.**

 Donose se Izmjene i dopuna Programa potpore za zbrinjavanje napuštenih, izgubljenih i/ili privremeno oduzetih domaćih životinja za razdoblje od 2024. do 2026. godine, u tekstu koji je Vladi Republike Hrvatske dostavilo Ministarstvo poljoprivrede, šumarstva i ribarstva aktom, KLASA: 326-01/24-01/1, URBROJ: 525-13/857-24-27 od 10. prosinca 2024.

**II.**

 Ukupna financijska sredstva za provedbu Izmjena i dopune Programa iz točke I. ove Odluke iznose 150.000,00 eura za razdoblje od 2024. do 2026. godine, odnosno 50.000,00 eura na godišnjoj razini i osigurana su u Državnom proračunu Republike Hrvatske 2024. godinu i projekcijama za 2025. i 2026. godinu, unutar razdjela 060 Ministarstvo poljoprivrede, šumarstva i ribarstva na Aktivnosti A568001 Zdravstvena zaštita životinja.

**III.**

 Zadužuje se Ministarstvo poljoprivrede, šumarstva i ribarstva da na svojim mrežnim stranicama objavi Izmjene i dopunu Programa iz točke I. ove Odluke.

**IV.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

**OBRAZLOŽENJE**

Vlada Republike Hrvatske je na sjednici održanoj 20. ožujka 2024. godine donijela Odluku o donošenju Programa potpore za zbrinjavanje napuštenih, izgubljenih i/ili privremeno oduzetih domaćih životinja za razdoblje od 2024. do 2026. godine (KLASA: 022-03/24-04/92, URBROJ: 50301-05/27-27-24-2, u daljnjem tekstu: Program).

Programom se osigurava financijska pomoć jedinicama lokalne samouprave nadoknadom dijela troškova za privremeno zbrinjavanje kopitara, goveda, ovaca, koza i svinja, budući da su one zakonski obavezne osigurati skloništa za napuštene ili izgubljene životinje, te obavljati poslove sakupljanja i davanja smještaja i skrbi, što za njih predstavlja organizacijsku, a time i financijski zahtjevnu aktivnost.

Cilj Programa je sufinanciranje zaštite napuštenih, izgubljenih, zanemarenih odnosno privremeno oduzetih domaćih životinja u svrhu sigurnosti ljudi, zdravlja ljudi i životinja, te smanjivanja materijalne štete.

Izmjenama i dopunom Programa preraspodjeljuju se sredstava u Državnom proračunu Republike Hrvatske unutar financijskog plana Ministarstva poljoprivrede, šumarstva i ribarstva, (u daljnjem tekstu: Ministarstvo) te se smanjuje ukupan iznos financijskih sredstava za provedbu Programa s iznosa od 450.000,00 eura za trogodišnje razdoblje na iznos od 150.000,00 eura. U skladu s navedenim smanjenjem visine iznosa financijskih sredstava za trogodišnje razdoblje, smanjuje se i visina najvećeg iznosa bespovratnih sredstava po prihvatljivom korisniku (jedinice lokalne samouprave) te umjesto dosadašnjih 20.000,00 eura iznosi do najviše 10.000,00 eura. Obrazloženje smanjenja visine iznosa financijskih sredstava je ograničavanje razdoblja sufinanciranja u trajanju od najviše 90 dana, smanjenje visine iznosa sufinanciranja po korisniku do najviše 10.000,00 eura, te neiskorištenost omotnice u prethodnim godinama provedbe Programa. U 2022. godini od strane lokalnih samouprava nije zaprimljen ni jedan zahtjev za sufinanciranje, dok su u 2023. godini zaprimljena dva zahtjeva u ukupnom iznosu od 8.990,28 eura.

Program je dopunjen odredbom koja propisuje da je vrijeme sufinanciranja troškova nastalih zbrinjavanjem domaće životinje ograničeno na najviše 90 dana za domaću životinju, počevši od dana zbrinjavanja iste. Definiranje razdoblja držanja u trajanju od 90 dana je dovoljno dugo razdoblje u kojem jedinice lokalne samouprave mogu utvrditi identitet, zdravstveno stanje i vlasništvo grla, te sukladno Zakon o vlasništvu i drugim stvarnim pravima regulirati vlasništvo i postupanje nad životinjom.

Ukupna sredstva za provedbu Izmjena i dopune Programa smanjuju se, te iznose 150.000,00 eura, iznos od 50.000,00 eura za 2024. godinu osiguran je u Državnom proračunu za 2024. godinu, dok su iznosi od 50.000,00 eura za 2025. i 50.000,00 eura za 2026. godinu osigurani u Državnom proračunu za 2025. i 2026. godinu, na aktivnosti A568001 Zdravstvena zaštita životinja.